Fra tirsdag kan du brevstemme til folketingsvalget.

Tirsdag er der præcis tre uger til, at folketingsvalget afholdes. Det betyder, at det fra i dag tirsdag og frem til fredag den 28. oktober er muligt at brevstemme i alle landets kommuner. I Morsø Kommune er de klar til at slå dørene op for de vælgere, der gerne vil brevstemme. Og den type vælgere mærker de, der er kommet flere af. - Til kommunalvalget havde vi en fordobling (i antallet af brevstemmer, red.), og til folkeafstemningen (om forsvarsforbeholdet, red.) var tallet også langt højere end normalt. Så jeg tænker, det er den trend, vi kører med nu, siger Pia Thybo, der er valgkoordinator i kommunen. - Folk finder ud af, at det er dejlig nemt, hvis man lige er i området i forvejen. Og så behøver man ikke møde op på valgdagen, tilføjer hun. Brevstemmerne har en bagside Generelt har der været en stigning i antallet af brevstemmer over de sidste mange år. Det fortæller Kasper Møller Hansen, der er professor i statskundskab og forsker i vælgeradfærd og valgdeltagelse ved Københavns Universitet. Men selvom det virker som en smart løsning at kunne stemme lige når det passer ind i programmet, har det stigende antal brevstemmer sine ulemper, mener professoren. Det er for eksempel administrativt dyrere for kommunerne at håndtere brevstemmer, fortæller han. Ifølge professoren er udgifterne ved en brevstemme nemlig cirka 100 kroner, hvor prisen for en fremmøde-stemme ligger på cirka 10 kroner. Blandt andet koster det penge i porto, hvis du brevstemmer på et andet valgsted, end det du tilhører. Kasper Møller Hansen påpeger også, at hvis brevstemmeprocenten øges, så vil valgdeltagelsen falde. - De ganske almindelige danskere, der interesserer sig for politik engang imellem, og som følges ned med familien og gør det til et event at stemme, de risikerer at blive tabt, hvis brevstemmeprocenten øges. - Den stemning man kan opnå på en valgdag, når man diskuterer politik med sin partner, den går af fløjten, hvis den ene vælger at brevstemme. - Det, der højner vores valgdeltagelse, er ikke, at det er nemt. Det er en stemning, og det sociale i at stemme sammen med nogen, der trigger rigtig mange af os i forhold til at få stemt, siger han. Klar til travle uger På Mors kan de godt mærke, at brevstemmerne giver ekstra run på borgerservice og på Morsø Folkebibliotek, som er de to steder, hvor borgerne kan brevstemme. Der er mere, der skal håndteres og registreres, og der skal være tid til at tage imod dem, der kommer, forklarer Pia Thybo. Derudover koster brevstemmerne også mere tid på optællingsdagen. - Men vi ser rigtig gerne, at de (brevstemmerne, red.) kommer. - Udgangspunktet er, at det skal være sådan, at borgerne synes, det er fornuftigt for dem. Det vigtigste er, at valgdeltagelsen ikke falder, siger hun.